CELEX: 62018TN0001
Language: sl
Date: 2018-01-08 00:00:00
Title: Zadeva T-1/18: Tožba, vložena 8. januarja 2018 – Deutsche Lufthansa/Komisija

19.2.2018   
            
            
               SL
            
            
               Uradni list Evropske unije
            
            
               C 63/23
            
         Tožba, vložena 8. januarja 2018 – Deutsche Lufthansa/Komisija
   (Zadeva T-1/18)
   (2018/C 063/31)
   Jezik postopka: angleščina
   
      Stranki
   
   
      Tožeča stranka: Deutsche Lufthansa AG (Köln, Nemčija) (zastopnika: S. Völcker in J. Ruiz Calzado, odvetnika)
   
      Tožena stranka: Evropska komisija
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               za ničen razglasi sklep Komisije z dne 27. oktobra 2017 v zadevi št. M.8633 – Lufthansa/Certain Air Berlin Assets, sprejet na podlagi člena 7(3) Uredbe Sveta (ES) št. 139/2004 in člena 57 Sporazuma o Evropskem gospodarskem prostoru;
            
         
               —
            
            
               podredno, za ničen razglasi člen 44(c) izpodbijanega sklepa in
            
         
               —
            
            
               Komisiji naloži plačilo stroškov.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja pet tožbenih razlogov.
   
               1.
            
            
               S prvim tožbenim razlogom se zatrjuje, da Komisija ni imela pristojnosti, da možnost, da družba Lufthansa letalo pridobi od zunanjih najemodajalcev, ki so si jih predhodno v najem oddali družbi NIKI in njeni matični družbi Air Berlin, pogojuje s tem, da jih da na razpolago družbi NIKI ali drugemu prevzemniku družbe NIKI – če do transakcije NIKI ne pride iz kakršnega razloga (v nadaljevanju: pogoj) na podlagi člena 7(3) Uredbe o združitvah (1) – po tržnih pogojih, in sicer ker nakup letala ne pomeni delne izvedbe.
               Tožeča stranka trdi, da Komisija na podlagi člena 7(3) Uredbe o združitvah ni imela nobene pristojnosti, da določa pogoj, saj Lufthansin nakup letala od tretje strani ni bil povezan s transakcijo NIKI (2) in ni pomenil delne „izvedbe“ načrtovane pridobitve družbe NIKI, ki bi zahtevala odstopanje od obveznosti mirovanja iz člena 7(1) Uredbe o združitvah.
            
         
               2.
            
            
               Z drugim tožbenim razlogom se zatrjuje, da pogoj – s tem, ko se od družbe Lufthansa zahteva, da olajša prodajo družbe NIKI drugemu kupcu – presega dopustno področje uporabe člena 7(3) Uredbe o združitvah in zato krši načelo sorazmernosti.
               Tožeča stranka trdi, da so pogoji iz člena 7(3) Uredbe o združitvah ustrezni samo, kolikor so v posameznem primeru potrebni za zagotovitev tega, da se nedovoljene posledice na obnašanje upoštevnega trga ter izvedbeni koraki za prijavljeno transakcijo odpravijo, tako da se vzpostavi status quo ante.
            
         
               3.
            
            
               S tretjim tožbenim razlogom se zatrjuje, da ohlapen standard „tržnih pogojev“ in pomanjkanje vsakršnih procesnih varovalk ali omejujočih načel že po svoji naravi delujeta v škodo družbe Lufthansa in zato kršijo načeli sorazmernosti in pravne varnosti ter lastninsko pravico družbe Lufthansa in njeno svobodo gospodarske pobude.
            
         
               4.
            
            
               S četrtim tožbenim razlogom se zatrjuje, da je izpodbijani sklep nezadostno obrazložen z vidika števila zadevnih letal.
               Družba Lufthansa trdi, da Komisija ni podala ustrezne obrazložitve, ker razlaga njenega lastnega sklepa ustvarja temeljno negotovost glede obsega uporabe pogoja, kar občutno škodi sposobnosti družbe Lufthansa do uveljavljanja sodnega varstva ter sposobnosti Sodišča do izvedbe svoje naloge sodnega nadzora.
            
         
               5.
            
            
               S petim tožbenim razlogom se zatrjuje, da je bila kršena pravica tožeče stranke do izjave.
               Družba Lufthansa trdi, da Komisija ni spoštovala pravice družbe Lufthansa do izjave ter ni upoštevala začasnega postopka, določena v členu 18 Uredbe o združitvah in členu 12 Uredbe Komisije (ES) št. 802/2004 (3), in sicer s tem, ko je sprejela sklep kot končen („final“), ne da bi družbi Lufthansa omogočila, da poda svoje stališče glede pogoja ali katerega koli zatrjevanega škodovanja konkurenci, ki naj bi ga pogoj odpravil, in to niti pred (člen 18(1) Uredbe o združitvah) sprejetjem niti po (člen 18(2) Uredbe o združitvah) sprejetju sklepa.
            
         
      (1)  Uredba Sveta (ES) št. 139/2004 z dne 20. januarja 2004 o nadzoru koncentracij podjetij (posebna izdaja v slovenščini, poglavje 8, zvezek 3, str. 40).
   
      (2)  V okviru s strani družbe Lufthansa predlagane pridobitve deležev družbe NIKI Luftfahrt GmbH („NIKI“) in Luftfahrtgesellschaft Walter mbH („LGW“) od družbe Air Berlin PLC & Co. Luftverkehrs KG („Air Berlin“) („transakcija“) (v povezavi zgolj z družbo NIKI v nadaljevanju: transakcija NIKI).
   
      (3)  Uredba Sveta (ES) št. 139/2004 o nadzoru koncentracij podjetij (posebna izdaja v slovenščini, poglavje 8, zvezek 3, str. 88).